Maalvleis in VSA herroepMaalvleis (Foto: Argieffoto, Pixabay) Die Amerikaanse kos-en‑medisyne-owerheid (FDA) het Maandag gesê dat meer as 60 ton se maalvleisprodukte wat moontlik met E. coli besmet kan wees, herroep word. NBC News berig volgens die FDA is nog geen bevestigde berigte van siekte of nadelige reaksies as gevolg van die gebruik van die vleisprodukte ontvang nie. Daar heers egter kommer dat sommige produkte dalk nog in verbruikers se yskaste en vrieskaste is. Onder die produkte wat geraak word, is SE Grocers’ Naturally Better Grass Fed Beef and Ground Beef Patties, Thomas Farms’ Grass Fed Ground Beef Patties and Ground Beef, Nature’s Reserve All Natural Grass Fed Ground Beef, Tajima Kobe Ground Beef, Marketside Butcher Wagyu Beef Patties en Weis By Nature Ground Beef Burgers. Daily Mail berig volgens die FDA word verbruikers aangeraai om enige maalvleisprodukte van bogenoemde handelsname wat hulle onlangs gekoop het, weg te gooi of terug te neem na die winkel waar hulle dit gekoop het. E. coli – wat diarree en braking met bloed in kan veroorsaak – is tydens roetinetoetse deur die owerheid in die beesvleis opgespoor. Volgens die FDA sal mense wat E. coli-besmette produkte eet, waarskynlik sowat drie tot vier dae later siek word. Lakeside Refrigerated Services in New Jersey het die vleis verwerk voordat dit tussen Februarie en April versprei is. Dit is die tweede keer dat die maatskappy die afgelope paar jaar met ’n herroeping van produkte getref is nadat 18 ton se maalvleisprodukte wat hy hanteer het, ook in Junie 2020 herroep is.